《画马图》
宋代·吕本中

平沙远草春未生，万木夜起争悲鸣。秋云欲坠都护垒，急雪暗悲屯田营。

胡人却走畏深入，汉家飞将已云集。此时一马直万钱，陇右河湟更供给。

边尘净尽今百年，万马潦倒西风前。天生骏骨例艰阻，是处雕鞍蒙受怜。

君家九幅开新帐，欻见腰袅华堂上。长鞭不用羁络远，雾縠云罗倚惆怅。

高旌袅袅霜露微，苜蓿得雨连山肥。同时战士今不归，曹霸弟子能神奇。

毫端妙处君得之，驽骀往来空尔为。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。